बिहार और महाराष्ट्र में बंद के दौरान कई जगह ट्रेनें रोकी गईं, जिसकी वजह से लोगों को भारी दिक्कतों का सामना करना पड़ा. पटना समेत कई जगहों पर सरकारी बसों और कई कारों में तोड़फोड़ की गई. वहीं पुणे में बंद के दौरान प्रदर्शनकारियों ने स्कूल बस पर हमला किया. कहा जा रहा है कि जिस दौरान सुबह बस बच्चों को लेकर स्कूल आ रही थी, उस दौरान ये हमला किया गया. भोपाल में भी प्रदर्शनकारियों और पुलिस में संघर्ष हुआ. देश के तमाम राज्यों में बंद का असर नहीं दिखा. पूर्व से लेकर पश्चिम तक और उत्तर से लेकर दक्षिण तक सभी राज्यों में आमतौर पर दुकानें और कार्यालय खुले रहे. कई जगह जबरन बंद कराया गया. बंद भले ही असफल रहा हो, लेकिन कई जगह लोगों को खासी मुश्किल हुई. बीजेपी ने भी बंद को पूरी तरह से फ्लॉप करार दिया है.